Document ID: 32006D0501

KOMISIJAS LĒMUMS
(2006. gada 14. jūlijs),
ar ko groza Lēmumu 2006/264/EK par aizsargpasākumiem pret Ņūkāslas slimību Rumānijā
(izziņots ar dokumenta numuru K(2006) 3167)
(Dokuments attiecas uz EEZ)
(2006/501/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 7. punktu,
ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 6. punktu,
tā kā:
(1)
Ņūkāslas slimība ir ļoti lipīga vīrusu ierosināta mājputnu un putnu slimība, un pastāv risks, ka slimības ierosinātāju varētu ievazāt ar dzīvu mājputnu un mājputnu produktu starptautisko tirdzniecību.
(2)
Pēc Ņūkāslas slimības uzliesmojumiem Rumānijā tika pieņemts Komisijas 2006. gada 27. marta Lēmums 2006/264/EK par aizsargpasākumiem pret Ņūkāslas slimību Rumānijā (3). Dalībvalstīm atbilstoši minētajam lēmumam ir jāaptur dzīvu mājputnu, skrējējputnu, saimniecībās audzētu un savvaļas medījamo putnu imports, kā arī šo putnu inkubējamo olu, svaigas gaļas, gaļas izstrādājumu un gaļas produktu imports no konkrētām Rumānijas teritorijas daļām.
(3)
Rumānija ir paziņojusi Komisijai par vēl vienu Ņūkāslas slimības uzliesmojumu Sălaj (Selažas) administratīvajā apgabalā, kas ir Rumānijas teritorijas daļa, no kurienes imports Kopienā nav apturēts. Tāpēc minētais administratīvais apgabals ir jāiekļauj Lēmuma 2006/264/EK pielikumā sniegtajā administratīvo apgabalu sarakstā.
(4)
Ņemot vērā pašreizējo epidemioloģisko situāciju Rumānijā saistībā ar Ņūkāslas slimību, ir jāpagarina Lēmumā 2006/264/EK paredzēto pasākumu piemērošanas termiņš.
(5)
Tāpēc Lēmums 2006/264/EK ir attiecīgi jāgroza.
(6)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2006/264/EK groza šādi:
1)
Minētā lēmuma 5. pantā datumu “2006. gada 31. jūlijs” aizstāj ar datumu “2006. gada 31. decembris”.
2)
Minētā lēmuma pielikumu aizstāj ar šā lēmuma pielikuma tekstu.
2. pants
Dalībvalstis nekavējoties veic pasākumus, kas vajadzīgi šā lēmuma izpildei, un šos pasākumus publicē. Dalībvalstis par to nekavējoties informē Komisiju.
3. pants
Šis lēmums ir adresēts dalībvalstīm.
Briselē, 2006. gada 14. jūlijā

Labels: 3
17
18
6